Kristen Touborg (SF), 2001-02-28:
Det står vist efterhånden lysende klart for enhver, at fiskeripolitikken i EU og i Danmark har spillet fallit.
Den konservative ordfører sagde det på den måde for lidt siden, at der jo heller ikke er noget af det andet, der virker inden for fiskeripolitikken.
Og det er jeg sådan set ikke uenig med hende i.
Der er utrolig mange ting, der i al fald ikke virker.
Vi står i dag med en lang række af problemer, og det skyldes jo ikke ét forhold, men efter SF's opfattelse
mange forhold.
Det er bl.a. havforureningen; der er i årenes løb gjort alt for lidt for at bekæmpe den.
Det skyldes overfiskning gennem mange år, og det skyldes brutale fangstmetoder.
Metoderne er jo faktisk blevet værre og værre, og eftersom man dermed også fjerner store dele af gydemulighederne, er det sådan set indlysende, at det skal have voldsomme konsekvenser.
Det skyldes udsmidning af store mængder af døde fisk, som selvfølgelig er en utrolig uskik, men - indrømmet - lidt vanskeligt er det jo at løse.
Det skyldes seismiske sprængninger og olieindvinding, og så skyldes det grå og sorte fisk.
Jeg er fuldstændig klar over, at det er sådan, at grå og sorte fisk engang var et meget stort problem.
Jeg tror, at der var ret store mængder af det, og jeg kan vel ikke helt afvise, at der også i dag kan findes en enkelt grå fisk hist og her.
Men sammenfattende kan problemerne bedst beskrives sådan, at der er for få fisk og for stor kapacitet til at fange dem.
Debatten i dag handler om de langsigtede, men også om de aktuelle problemer, og de aktuelle problemer skal altså også have et par ord med på vejen.
Kassen i Nordsøen, som er indført for ca. 14 dage siden, forekommer jo mildest talt ikke særlig gennemtænkt for nu at sige det på vestjysk.
Der er tilsyneladende problemer både med tidspunkt og arealafgrænsning, hvis den skal hjælpe på torskebestandens katastrofale situation, og den er jo heller ikke i overensstemmelse med den biologiske rådgivning.
Det er bare lidt ærgerligt, når indgrebet er så stort, at man så er så lidt sikker på, hvad det egentlig er, der er grundlaget.
Der har været meget debat om økonomisk kompensation til fiskerne i de 10 uger, kassen er fastlagt til.
Det kan SF ikke medvirke til.
Vi tror, det vil være meget vanskeligt at forstå for kassedamen, som tjener 150.000 kr. om året, at fiskere, som de senere år vel har tjent cirka det dobbelte, nu skal have tilskud.
Det tror vi altså ikke på vil være let at forklare, og vi mener heller ikke, det er rigtigt.
SF's forslag til, hvordan fremtiden skal se ud for fiskeriet, har vi nogle bud på, og de lyder bl.a. på individuelle kvoter, der er uomsættelige, de lyder på auktionspligt.
Dermed vil man få langt bedre sikkerhed for, at der ikke foregår handel udenom, og at man vil højne kvaliteten, og så vil vi have et forbud mod udsmidning, ligesom man har i det norske område.
Vi mener, at man skal stoppe for trawl- og bomtrawlfiskeri i stenområder, man skal stoppe for brug af kædemåtter, man skal lave en begrænsning af to- og flertrawlssystemer, og så tror vi, at det er nødvendigt, at man får et bedre opsyn med fiskeriet.
Reduktion af fiskerflåden skal ske i forhold til fiskemetoder, altså i forhold til skånsomt og selektivt fiskeri, permanent fredning i visse områder, og der er også områder, der skal undtages for olieindvinding, kabellægning og seismiske undersøgelser.
Vi mener, at man skal have fredning af fiskearter i gydeperioden, ligesom man jo i øvrigt også har på landjorden, og selektive fiskeredskaber og store maskestørrelser.
Så skal jeg afslutte med at sige, at ministerens tanker om omsættelige kvoter til industri- og pelagisk fiskeri mener vi ville være en bombe under dansk fiskeri.
Det er topstyring, og det er kapitalisering, og jeg synes sådan set, at vi har set ulykker nok af det, bl.a. i Island og på New Zealand.